Broj: 711-I-1435-M-259/22-02-21

Zagreb, 13. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev obveznika Petra Matkovića, ravnatelja Zavoda za prostorno uređenje Splitsko-dalmatinske županije,** za davanjem mišljenja Povjerenstva,na 171. sjednici održanoj dana 13. svibnja 2022.g. daje sljedeće

**MIŠLJENJE**

**S obzirom da je članstvo u Hrvatskoj komori arhitekata strogo osobno i neprenosivo te vezano uz stručne kvalifikacije osobe, obveznik Petar Matković, ravnatelj Zavoda za prostorno uređenje Splitsko-dalmatinske županije, ne može uz plaću za obnašanje ove javne dužnosti primati uplatu članarine u Hrvatskoj komori arhitekata od strane navedenog Zavoda, jer bi to bilo suprotno odredbi članka 7. točke d) ZSSI-a.**

Obrazloženje

Zahtjev za davanjem mišljenja Povjerenstva podnio je Petar Matković, ravnatelj Zavoda za prostorno uređenje Splitsko-dalmatinske županije. U knjigama ulazne pošte Povjerenstva zahtjev je zaprimljen 6. svibnja 2022. pod poslovnim brojem 711-U-4799-M-259/22-01-5, povodom kojeg se vodi predmet broj M-259/22.

Člankom 3. stavkom 1. podstavkom 64. ZSSI/21-a propisano je da su ravnatelji županijskih zavoda za prostorno uređenje, odnosno zavoda Grada Zagreba obveznici u smislu navedenog zakona, stoga je Petar Matković povodom obnašanja dužnosti ravnatelja Zavoda za prostorno uređenje Splitsko-dalmatinske županije obvezan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da podnosi zahtjev vezano za Dopunu smjernice o zabrani primitka dodatne naknade, Broj: 711-I-518-R-34/22-02-17 od 12. travnja 2022., i to u odnosu na točku III. pod kojom se navodi da obveznici nemaju pravo na plaćeno članstvo u strukovnim komorama. Ističe kako se ne slaže sa obrazloženjm iste, jer nije primjenjivo na ravnatelje županijskih zavoda za prostorno uređenje i Zavoda Grada Zagreba, te napominje da su ravnatelji županijskih zavoda, prvenstveno, odnosno u oko 90 % slučajeva ovlašteni arhitekti -urbanisti, dok su ostali dipl. inž. građevine ili geodezije, također ovlašteni inženjeri. Navodi da su svi članovi strukovne komore, prema odredbama Zakona o komori arhitekata i komorama inženjera u graditeljstvu i prostornom uređenju („Narodne novine“, broj 78/15., 114/18. i 110/19.), temeljem čega stječu pravo na strukovni naziv ovlaštenog arhitekta ili arhitekta- urbanista te da svi, pored obavljanja dužnosti ravnatelja, aktivno sudjeluju u izradi prostornih planova i drugim stručnim poslovima kao i ostali zaposlenici Zavoda.

Obveznik nadalje u zahtjevu navodi da je člankom 26. Zakona o prostornom uređenju („Narodne novine“, broj 153/13., 65/17., 114/18., 39/19. i 98/19.), određena djelatnost i vrste stručnih poslova koje obavljaju županijski zavodi te da je primarni posao izrada prostornih planova. Člankom 82. stavkom 1. navedenog Zakona definirana je vrsta i postupci izrade prostornih planova, a stavkom 2. izrijekom je navedeno da se za odgovornog voditelja mora imenovati službenik zavoda, zaposlenik zavoda, odnosno pravne osobe koja ima strukovni naziv ovlašteni arhitekt, odnosno ovlašteni arhitekt urbanist, dok su u člancima 83. i 84. Zakona propisane ostale obveze odgovornih voditelja tj. ovlaštenih arhitekata i arhitekata-urbanista.

Obveznik također u zahtjevu navodi da kako bi županijski zavodi za prostorno uređenje mogli obavljati svoju djelatnost prema Zakonu, moraju imati ovlaštene arhitekte – urbaniste, koji jedini mogu biti odgovorni voditelji izrade prostornih planova, te da se ovlaštenje koje dobiju od komore daje ovlašteniku u pravnoj osobi (a ne kao fizičkoj osobi) te da iz tog razloga trebali imati pravo na plaćeno članstvo u strukovnoj komori. Pečat koji imaju ovlašteni arhitekti - urbanisti vezan je uz pravnu osobu (tim se pečatom ovjerava prostorni plan), te zaposlenici zavoda nisu samostalni ovlašteni arhitekti iz članka 82. st. 3 Zakona o prostornom uređenju.

Prema stavu obveznika, ako prema obveznici ne bi imali pravo na plaćenu članarinu u strukovnoj komori, tada bi ravnatelji trebali sami sebi plaćati članarinu komori, ali u tom slučaju više ne bi mali pravo na pečat ovlaštenika u pravnoj osobi, već samostalnog ovlaštenog arhitekta. Ističe da kao samostalni ovlašteni arhitekti - urbanisti koji sebi plaćaju članstvo ne bi mogli biti odgovorni voditelj izrade prostornih planova, sudjelovati u izradi prostornog plana te ovjeravati svojim pečatom i potpisom prostorne planove koje izrađuje županijski zavod.

Navodi da na državnoj razini u pogledu svih županijskog zavoda za prostorno uređenje ima svega oko 1 - 3 ovlaštenih arhitetekata - urbanista unutar pojedinog zavoda od kojih većina ravnatelji, slijedom čega bi zabranom plaćanja članstva osnovna djelatnost županijskih zavoda bila ugrožena.

Obveznik se u zahtjevu poziva na odredbe Zakon o poslovima i djelatnostima prostornog uređenja i gradnje („Narodne novine“, broj 78/15., 118/18. i 110/19.), naročito članke 7., 8., 9. i 10, prema kojima je , pored dužnosti ravnatelja zavoda, ujedno ovlašteni arhitekt urbanist te istovremeno obavlja i poslove odgovornog voditelja, što je regulirano ugovorom o radu i općim aktima zavoda (Pravilnik o unutarnjem ustrojstvu). Kao ovlašteni arhitekt urbanist stručne poslove prostornog uređenja može obavljati samo u pravnoj osobi registriranoj za obavljanje stručnih poslova prostornog uređenja, odnosno zavodu za prostorno uređenje županije, o čemu postoji suglasnost Ministarstva, u skladu s Pravilnikom o izdavanju suglasnosti za obavljanje stručnih poslova prostornog uređenja („Narodne novine“, broj 136/15).

Obveznik navodi kako smatra da ne bi sam trebao plaćati članstvo u strukovnoj komori, jer se ne radi o samostalnom obavljanu djelatnosti, već da temeljem članstva poslove obavlja isključivo kao ovlašteni arhitekt urbanist u pravnoj osobi.

 Obveznik je uz zahtjev priložio rješenje, KLASA: UP/I-350-02/17-07/10 od 26. travnja 2017, kojim se Zavodu za prostorno uređenje Splitsko-dalmatinske županije daje suglasnost za obavljanje stručnih poslova izrade nacrta prijedloga svih prostornih planova i nacrta izvješća o stanju u prostoru svih razina te obavljanje poslova u vezi s pripremom i donošenjem svih prostornih planova i izvješća o stanju u prostoru svih razina iz članka 2. stavka 1. točke 1. Pravilnika o izdavanju suglasnosti za obavljanje stručnih poslova prostornog uređenja.

Uvidom u podatke sudskog registra nadležnog Trgovačkog suda u Splitu utvrđeno je da je Splitsko-dalmatinska županija jedni osnivač Zavoda.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI/21-a obnašaju, osim ako posebnim zakonom za pojedine kategorije obveznika nije drukčije propisano.

Članakom 14. stavkom 1. Statuta Zavoda za prostorno uređenje Splitsko-dalmatinske županije ("Službeni glasnik Splitsko-dalmatinske županije", broj: [9/08](https://zzpu-sdz.hr/images/PDF/Ostalo/1._Statut_JU_Zzpu_Sd%C5%BE_Sl._gl._sd%C5%BE_9_08.pdf)., [13/08](https://zzpu-sdz.hr/images/PDF/Ostalo/ID_Statuta_JU_Zzpu_SD%C5%BD-_sl.gl.Sd%C5%BE_13_08.pdf). i [2/10](https://zzpu-sdz.hr/images/PDF/Ostalo/ID_Statuta_JU_Zzpu_Sd%C5%BE-Sl._gl._2-10.pdf),, u daljnjem tekstu: Statut Zavoda za prostorno uređenje Splitsko-dalmatinske županije)  propisano je da ravnateljem može biti imenovana osoba koja ima VSS arhitektonske struke, diplomirani inženjer arhitekture, diplomirani inženjer građevinarstva, diplomirani inženjer geodezije, diplomirani pravnik i diplomirani ekonomista, s najmanje 10 godine radnog iskustva u struci od čega najmanje 5 godina na rukovodećim poslovima.

Člankom 17. istog Statuta propisano je da ravnatelj obavlja slijedeće poslove: predstavlja i zastupa Zavod, organizira i vodi poslovanje Zavoda, organizira i vodi stručni rad Zavoda, poduzima sve pravne radnje u ime i za račun Zavoda u granicama svojih ovlasti, zastupa Zavod u svim postupcima pred sudovima, upravnim i drugim državnim tijelima, tijelima jedinica lokalne i područne (regionalne ) samouprave, te pravnim osobama s javnim ovlastima, odlučuje o pojedinačnim pravima djelatnika u slučajevima utvrđenim zakonom i općim aktima Zavoda, donosi opće akte osim onih za čije je donošenje temeljem ovog Statuta nadležno Upravno vijeće, predlaže godišnji program rada Zavoda, godišnji financijski plan i godišnji obračun Upravnom vijeću, podnosi Upravnom vijeću izvješće o ostvarivanju programa rada s financijskim izvješćem za proteklu godinu, izvršava Odluke Upravnog vijeća, odgovoran je za zakonitost rada Zavoda te obavlja i druge polove sukladno zakonu, aktu o osnivanju i ovom Statutu.

Člankom 2. stavak 2. Zakona o komori arhitekata i komorama inženjera u graditeljstvu i prostornom uređenju („Narodne novine“, broj 78/15., 114/18. i 110/19.) propisano je da se u Hrvatsku komoru arhitekata obvezno udružuju ovlašteni arhitekti, ovlašteni arhitekti urbanisti i ovlašteni inženjeri koji u svojstvu ovlaštene osobe obavljaju stručne poslove projektiranja i/ili stručnog nadzora građenja te poslove prostornog uređenja radi zastupanja i usklađivanja zajedničkih interesa, zaštite javnog interesa i zaštite interesa trećih osoba.

Člankom 26. stavak 2. Zakona o komori arhitekata i komorama inženjera u graditeljstvu i prostornom uređenju određeno je da se upisom u imenik ovlaštenih arhitekata i inženjera stječe strukovni naziv: ovlašteni arhitekt, ovlašteni arhitekt urbanist, ovlašteni inženjer građevinarstva, ovlašteni inženjer strojarstva, ovlašteni inženjer elektrotehnike.

Također, člankom 27.stavkom 1. Zakona o komori arhitekata i komorama inženjera u graditeljstvu i prostornom uređenju propisano je da pravo na upis u imenik ovlaštenih arhitekata, ovlaštenih arhitekata urbanista, odnosno ovlaštenih inženjera Komore ima fizička osoba koja kumulativno ispunjava sljedeće uvjete: da je završila odgovarajući preddiplomski i diplomski sveučilišni studij ili integrirani preddiplomski i diplomski sveučilišni studij i stekla akademski naziv magistar inženjer, ili da je završila odgovarajući specijalistički diplomski stručni studij i stekla stručni naziv stručni specijalist inženjer ako je tijekom cijelog svog studija stekla najmanje 300 ECTS bodova, odnosno da je na drugi način propisan posebnim propisom stekla odgovarajući stupanj obrazovanja odgovarajuće struke, da je nakon završetka odgovarajućeg diplomskog sveučilišnog studija ili nakon završetka odgovarajućeg specijalističkog diplomskog stručnog studija provela na odgovarajućim poslovima u struci najmanje dvije godine, da je nakon završetka odgovarajućeg diplomskog sveučilišnog studija ili odgovarajućeg specijalističkog diplomskog stručnog studija provela na odgovarajućim poslovima u struci najmanje jednu godinu, ako je uz navedeno iskustvo nakon završetka odgovarajućeg preddiplomskog sveučilišnog ili nakon završetka odgovarajućeg preddiplomskog stručnog studija stekla odgovarajuće iskustvo u struci u trajanju od najmanje tri godine, odnosno bila zaposlena na stručnim poslovima graditeljstva i/ili prostornoga uređenja u tijelima državne uprave ili jedinica lokalne i područne (regionalne) samouprave te zavodima za prostorno uređenje županije, odnosno Grada Zagreba najmanje deset godina, da je ispunila uvjete sukladno posebnim propisima kojima se propisuje polaganje stručnog ispita.

Člankom 7. Zakona o poslovima i djelatnostima prostornog uređenja i gradnje („Narodne novine“ broj: 78/15., 118/18. i 110/19 ) propisano je da stručne poslove prostornog uređenja u svojstvu odgovornog voditelja izrade nacrta prijedloga prostornih planova i izvješća o stanju u prostoru i obavljanja drugih stručnih poslova prostornog uređenja može obavljati ovlašteni arhitekt urbanist sukladno posebnom zakonu kojim se uređuje udruživanje u Komoru dok je člankom 8. propisano da ovlašteni arhitekt urbanist stručne poslove prostornog uređenja može obavljati samostalno u vlastitom uredu, zajedničkom uredu i/ili u pravnoj osobi registriranoj za obavljanje stručnih poslova prostornog uređenja, zavodu za prostorno uređenje županije, Grada Zagreba, odnosno velikoga grada.

U konkretnom slučaju Petar Matkovć, koji je zaposlen na radnom mjestu ravnatelja Zavoda za prostorno uređenje Splitsko-dalmatinske županije, ne može uz plaću za obnašanje navedene javne dužnosti primati uplatu za članstvo u Hrvatskoj komori arhitekata, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

U odnosu na plaćanje članarine Hrvatskoj komori arhitekata, ističe se da je članstvo u istoj obavezno za sve ovlaštene arhitekte, arhitekte urbaniste i ovlaštenje inženjere te da je povezano s konkretnom osobom koja mora ispuniti određene uvjete koja upisom u istu ovlaštenje za obavljanje određenih stručnih poslova, slijedom čega je ista strogo osobna i neprenosiva, odnosno vezana za stručne kvalifikacije osobe, a ne za obnašanje javne dužnosti.

Također iz Statuta Zavoda za prostorno uređenje Splitsko-dalmatinske županije ne proizlazi da bi članstvo u Hrvastkoj komori arhitekata bilo nužno za obavljanje poslova Zavoda, slijedom čega bi u ovome slučaju teret plaćanja članarine trebao snositi obveznik.

Osim toga, ne može se isključiti mogućnost da bi obveznik u nekom trenutku poslove koje obavlja temeljem članstva u Hrvatskoj komori arhitekata mogao povremeno ili stalno započeti obavljati u privatnom aranžmanu, stoga bi se našao u situaciju da je pravo njihova obavljanja te ostvarivanja privatnih interesa stekao temeljem uplate tijela javne vlasti u kojem obnaša dužnost.

Međutim, ako bi obveznik uz dužnost ravnatelja Zavoda za prostorno uređenje Splitsko-dalmatinske županije povremeno u istoj ustanovi obavljao druge poslove te bi to bilo uređeno ugovorom o radu, a za čije obavljanje je članstvo u Hrvatskoj komori arhitekata nužan uvjet, mogao bi u tom svojstvu ostvarivati primitke uplate za članstvo u Hrvatskoj komori arhitekata temeljem obavljanja istog posla. U tom slučaju one ne bi bile primljene povodom obnašanja dužnosti ravnatelja, već za obavljanje druge djelatnosti, slijedom čega se ne bi radilo o dodatnoj naknadi za poslove obnašanja javne dužnosti pri čemu se naglašava da bi navedeno pravo moralo biti propisano aktima Zavoda te se odnositi jednako na sve osobe koje obavljaju iste poslove.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Petar Matković, putem elektroničke dostave
2. Objava na internetskoj stranici Povjerenstva
3. Pismohrana